NARIADENIE RADY (ES) č. 289/2005
zo 17. februára 2005,
ktorým sa mení a dopĺňa nariadenie (ES) č. 88/98, pokiaľ ide o rozšírenie zákazu rybolovu vlečnou sieťou na poľské vody
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na návrh Komisie,
so zreteľom na Akt o pristúpení z roku 2003, a najmä na jeho článok 57 ods. 2,
keďže:
(1)
Medzinárodná Komisia pre rybolov v Baltickom mori prijala odporúčanie dňa 21. septembra 1991 zakázať lov rýb vlečnou sieťou v Pomoranskom zálive. Toto odporúčanie bolo implementované do práva Spoločenstva článkom 8 ods. 3 nariadenia Rady (ES) č. 88/98 z 18. decembra 1997, ktorým sa ustanovujú niektoré technické opatrenia pre zachovanie zdrojov rybolovu vo vodách Baltického mora, Beltu a Soundu (1).
(2)
S ohľadom na pristúpenie Poľska k Európskej únii by sa mala geografická oblasť, v ktorej sa uplatňuje zákaz rybolovu vlečnou sieťou, rozšíriť na poľské vody.
(3)
Nariadenie (ES) č. 88/98 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Článok 8 ods. 3 nariadenia (ES) č. 88/98, sa nahrádza takto:
„3. Počas celého roka sa zakazuje loviť ryby akoukoľvek vlečnou sieťou, vakovou sieťou a podobnou sieťou v geografickej oblasti ohraničenej líniou spájajúcou tieto súradnice:
54° 23′ N, 14° 35′ E,
54° 21′ N, 14° 40′ E,
54° 17′ N, 14° 33′ E,
54° 07′ N, 14° 25′ E,
54° 10′ N, 14° 21′ E,
54° 14′ N, 14° 25′ E,
54° 17′ N, 14° 17′ E,
54° 24′ N, 14° 11′ E,
54° 27′ N, 14° 25′ E,
54° 23′ N, 14° 35′ E“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. februára 2005